ΚΑΝΟΝΙΣΜΟΣ (ΕΚ) αριθ. 1813/97 ΤΗΣ ΕΠΙΤΡΟΠΗΣ της 19ης Σεπτεμβρίου 1997 σχετικά με την υποχρεωτική αναγραφή πληροφοριών επιπλέον των προβλεπομένων στην οδηγία 79/112/ΕΟΚ επί της συσκευασίας ορισμένων ειδών διατροφής που παράγονται από γενετικώς τροποποιημένους οργανισμούς (Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 79/112/ΕΟΚ του Συμβουλίου, της 18ης Δεκεμβρίου 1978, περί προσεγγίσεως των νομοθεσιών των κρατών μελών σχετικά με την επισήμανση, παρουσίαση και διαφήμιση των τροφίμων (1), όπως τροποποιήθηκε τελευταία από την οδηγία 97/4/ΕΚ του Ευρωπαϊκού Κοινοβουλίου και του Συμβουλίου (2), και ιδίως το άρθρο 4 παράγραφος 2,

Εκτιμώντας:

ότι, σύμφωνα με τις διατάξεις του μέρους Γ της οδηγίας 90/220/ΕΟΚ του Συμβουλίου, της 23ης Απριλίου 1990, σχετικά με τη σκόπιμη ελευθέρωση γενετικώς τροποποιημένων οργανισμών στο περιβάλλον (3), έχει δοθεί έγκριση για τη διακίνηση γενετικώς τροποποιημένων προϊόντων με βάση την απόφαση 96/281/ΕΚ της Επιτροπής, της 3ης Απριλίου 1996, σχετικά με τη διακίνηση γενετικώς τροποποιημένων σπερμάτων σόγιας (Glycine max L.) με αυξημένη αντοχή στο ζιζανιοκτόνο glyphosate, δυνάμει της οδηγίας 90/220/ΕΟΚ του Συμβουλίου (4) και την απόφαση 97/98/ΕΚ της Επιτροπής, της 23ης Ιανουαρίου 1997, σχετικά με τη διακίνηση γενετικώς τροποποιημένου αραβοσίτου (Zea mays L.) ο οποίος έχει υποστεί συνδυασμένη τροποποίηση για εντομοκτόνες ιδιότητες που προσδίδει το γονίδιο κωδικοποίησης της ενδοτοξίνης Bt και με αυξημένη αντοχή στο ζιζανιοκτόνο γλυφοζινικό αμμώνιο, δυνάμει της οδηγίας 90/220/ΕΟΚ του Συμβουλίου (5) 7

ότι, σύμφωνα με την οδηγία 90/220/ΕΟΚ, δεν συντρέχουν λόγοι ασφάλειας ώστε να αναγράφεται επί της συσκευασίας των γενετικώς τροποποιημένων σπερμάτων σόγιας (Glycine max L.) και του γενετικώς τροποποιημένου αραβοσίτου (Zea mays L.) ότι έχουν παραχθεί με μεθόδους γενετικής τροποποίησης 7

ότι η οδηγία 90/220/ΕΟΚ δεν καλύπτει μη βιώσιμα προϊόντα που έχουν προκύψει από γενετικώς τροποποιημένους οργανισμούς 7

ότι ορισμένα κράτη μέλη έχουν λάβει μέτρα σχετικά με την επισήμανση τροφίμων και συστατικών τροφίμων που παράγονται από τα υπόψη προϊόντα 7 ότι τυχόν διαφορές μεταξύ των μέτρων αυτών ενδέχεται να λειτουργήσουν ως φραγμός για την ελεύθερη διακίνηση τέτοιων τροφίμων και συστατικών τροφίμων με δυσμενείς επιπτώσεις στη λειτουργία της εσωτερικής αγοράς 7 ότι είναι συνεπώς ανάγκη να εκδοθούν λεπτομερείς και ομοιόμορφοι κανόνες επισήμανσης για τα υπόψη προϊόντα 7

ότι το άρθρο 8 του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (6) προβλέπει τη θέσπιση επιπλέον ειδικών απαιτήσεων επισήμανσης για την ορθή ενημέρωση του τελικού καταναλωτή 7

ότι, προς αποτροπή στρεβλώσεων του ανταγωνισμού, οι ίδιοι κανόνες επισήμανσης για την ενημέρωση του τελικού καταναλωτή πρέπει να έχουν εφαρμογή σε τρόφιμα και συστατικά τροφίμων αποτελούμενα ή παραχθέντα από ΓΤΟ και που θα έχουν διατεθεί στην αγορά πριν τεθεί σε ισχύ ο κανονισμός (ΕΚ) αριθ. 258/97, με έγκριση η οποία δόθηκε δυνάμει των διατάξεων της οδηγίας 90/220/ΕΟΚ, και σε τρόφιμα και συστατικά τροφίμων τα οποία θα διατεθούν στην αγορά μετά την έναρξη ισχύος του κανονισμού 7

ότι συνεπώς, ως πρώτο βήμα, είναι σκόπιμο να απαιτηθεί η εφαρμογή των διατάξεων του άρθρου 8 του κανονισμού (ΕΚ) αριθ. 258/97, για την επισήμανση ειδών διατροφής που καλύπτονται από τον παρόντα κανονισμό 7

ότι πρέπει να εκδοθούν το συντομότερο δυνατόν επιπλέον μέτρα με τα οποία να θεσπίζονται λεπτομερείς και ομοιόμορφοι κοινοτικοί κανόνες επισήμανσης των τροφίμων που καλύπτονται από τον παρόντα κανονισμό 7

ότι, έχοντας υπόψη το πεδίο εφαρμογής και τις συνέπειες της προτεινόμενης δράσης, τα κοινοτικά μέτρα που θεσπίζονται με τον παρόντα κανονισμό δεν είναι απλώς αναγκαία, αλλά ουσιαστικής σημασίας για την επίτευξη των στόχων που τίθενται 7 ότι οι στόχοι αυτοί δεν μπορούν να επιτευχθούν από το κάθε κράτος μέλος χωριστά 7

ότι τα προβλεπόμενα μέτρα στην παρούσα απόφαση είναι σύμφωνα με τη γνώμη της μόνιμης επιτροπής τροφίμων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός αφορά την επισήμανση τροφίμων και συστατικών τροφίμων που παράγονται:

- από γενετικώς τροποποιημένα σπέρματα σόγιας που καλύπτονται από την απόφαση 96/281/ΕΚ,

- από γενετικώς τροποποιημένο αραβόσιτο που καλύπτεται από την απόφαση 97/98/ΕΚ.

2. Ο παρών κανονισμός δεν αφορά πρόσθετα τροφίμων, αρτυματικές ύλες ή διαλύτες εκχύλισης που χρησιμοποιούνται στην παραγωγή τροφίμων, κατά την έννοια του άρθρου 2 παράγραφος 1 του κανονισμού (ΕΚ) αριθ. 258/97.

Άρθρο 2

Με την επιφύλαξη λοιπών απαιτήσεων της κοινοτικής νομοθεσίας σχετικά με την επισήμανση ειδών διατροφής, οι επιπλέον ειδικές απαιτήσεις επισήμανσης που ακολουθούν αφορούν είδη διατροφής του άρθρου 1 με σκοπό την ενημέρωση του τελικού καταναλωτή σχετικά με:

α) κάθε χαρακτηριστικό και ιδιότητα όπως:

- σύνθεση,

- θρεπτική αξία ή θρεπτικό αποτέλεσμα,

- προβλεπόμενη χρήση,

που έχουν ως αποτέλεσμα, ένα είδος διατροφής ή συστατικό να μην ισοδυναμεί πλέον προς άλλο αντίστοιχο.

Προϊόν θεωρείται ότι δεν ισοδυναμεί πλέον προς άλλο αντίστοιχο κατά την έννοια του παρόντος άρθρου, εάν η επιστημονική αξιολόγηση, με βάση κατάλληλη ανάλυση των διαθέσιμων δεδομένων, μπορεί να δείξει ότι τα μελετώμενα χαρακτηριστικά διαφέρουν σε σύγκριση με ένα συμβατικό είδος διατροφής ή συστατικό, λαμβανομένων υπόψη των αποδεκτών ορίων φυσικών μεταβολών τέτοιων χαρακτηριστικών.

Σε μια τέτοια περίπτωση, πρέπει να αναγράφονται στη συσκευασία τα τροποποιηθέντα χαρακτηριστικά ή ιδιότητες, καθώς και η μέθοδος με την οποία ελήφθησαν 7

β) την παρουσία υλικού που δεν περιέχεται σε ήδη υπάρχον ισοδύναμο προϊόν και που μπορεί να έχει επιπτώσεις στην υγεία ορισμένων τμημάτων του πληθυσμού 7

γ) την παρουσία υλικού που δεν περιέχεται σε ήδη υπάρχον ισοδύναμο προϊόν και που παρέχει αφορμή σε προβλήματα δεοντολογικού χαρακτήρα 7

δ) την παρουσία οργανισμού που έχει τροποποιηθεί γενετικώς με κάποιες από τις μεθόδους γενετικής τροποποίησης, μη εξαντλητικός κατάλογος των οποίων περιέχεται στο παράρτημα Ι Α της οδηγίας 90/220/ΕΟΚ.

Άρθρο 3

Ο παρών κανονισμός τίθεται σε ισχύ την 1η Νοεμβρίου 1997. Λεπτομερείς και ομοιόμορφοι κοινοτικοί κανόνες για την επισήμανση των τροφίμων που περιγράφονται στο άρθρο 1 θα θεσπιστούν όσο το δυνατόν συντομότερα.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Σεπτεμβρίου 1997.

Για την Επιτροπή

Martin BANGEMANN

Μέλος της Επιτροπής

(1) ΕΕ L 33 της 8. 2. 1979, σ. 1.

(2) ΕΕ L 43 της 14. 2. 1997, σ. 21.

(3) ΕΕ L 117 της 8. 5. 1990, σ. 15.

(4) ΕΕ L 107 της 30. 4. 1996, σ. 10.

(5) ΕΕ L 31 της 1. 2. 1997, σ. 69.

(6) ΕΕ L 43 της 14. 2. 1997, σ. 1.